Woord-Skatte Gemyn op Tsumeb: TWEE JAAR OP TSUMEB
Vrydag, 13 April 2012
- "ek is al U gunsbewyse nie werd nie!"
Hoe vinnig knibbel die tyd aan 'n kalender. Die kalender wat sê dat ons nou (April 2012) al twee jaar hier op Tsumeb is! En vir my is dit boonop ook weer twee jaar van wonderlike terugwees in my besondere geboorteland. Ek wil sommer net hier reg aan die begin vir al die Tsumebmense (en spesiaal almal in die gemeente) sê : Ons as gesin is almal baie gelukkig hier! Vir die wat dalk wonder... Ek voel (en my vrou sekerlik nog meer so) ek het nou genoeg geswerf ... Pretoria... Rundu... Waterval-Boven... Vereeniging... Koppies... Bray... Tsumeb!
Soos almal weet het 'n trekkery oor 'n landsgrens maar 'n kwota administratiewe en logistiese hobbels om oor te kom. Ons was geen uitsondering nie! Dit was vorms, vertragings en veral frustrasies... Maar dit daar gelaat. Die seëninge oortref die ongerieflikhede by verre!
Die saak van seëninge voer my gedagtes na die aartsvader Jakob se geskiedenis terug. Verskoon my die vergelyking. Maar ek dink tog dat ek aspekte van my omswerwings gereflekteer sien in Jakob van die Bybel se veelbewoë wedervarings. Vergun my maar om 'n bietjie soos Jakob te voel met sy aankoms in Kanaän. Julle weet mos dat Jakob vir Esau gevlug het en as enkeling daar by sy ma Rebekka se broer, Laban aangeland het. Heelwat jare later, met sy terugkeer na Kanaän bid Jakob tot die Here en sê onder andere :
"Ek is al U gunsbewyse nie werd nie, ook nie die trou waarmee U my versorg het nie. Toe ek destyds deur die Jordaan is, het ek net my kierie gehad, en nou het ek hierdie twee groot groepe." (Genesis 32:10)
Dit is inderdaad my belewenis! As eensame enkeling het ek in 1998 oor die Oranjerivier verhuis en in 2010 kon ek as geseënde man van 'n wonderlike vrou en pa van twee pragtige meisiekinders terugkeer na Namibië. Maar toe kom daar sommer nog 'n bonus by : die geboorte van Natanie Vreugde in Januarie 2011! Soos dit heel dikwels met seën en verrassings die geval is, was dit ook nie sonder pyn nie, maar ons kan die Here waarlik dank vir hierdie gesonde dogtertjie wat tot ons gesin toegevoeg is.
Natuurlik, ons ware rykdom bestaan nie uit kinders nie (al is hulle baie kosbaarder as enige aardse besitting!) maar uit die oorvloedige rykdom van God se genade wat Hy oor ons uitstort deur Jesus Christus! (Efesiërs 1:7) Uit hierdie rykdom van genade ontvang ons volkome vergifnis en word ons herstel om gelykvormig aan Jesus te word. 'n Deel van hierdie genade en barmhartigheid behels ook die voorreg om die Woord van God te kan bedien hier op Tsumeb. Mag die Here ons altyd hieraan herinner, want dit sal verhoed dat ons moed opgee. In 2 Korintiërs 4 (die hoofstuk waaruit ek my intreepreek in Tsumeb gelewer het) stel Paulus dit so treffend (vers 1) :
"God het Hom oor ons ontferm
en hierdie bediening aan ons opgedra.
Daarom word ons nie moedeloos nie."
Dis so nodig om hierdie waarheid gedurig voor oë te hou, want die bediening van die Woord is nooit 'n gelykpad nie. Geleenthede en oop deure loop dikwels parallel met teenstand en stryd. Paulus sê oor sy bediening in Efese : "hier staan 'n groot en belangrike deur vir my oop, maar hier is ook baie teenstanders." (1 Korintiërs 16:9) Met blydskap kan ek egter getuig dat die Woord harte aanraak. Daar is bemoedigende druppels van seën; mag die Here in sy genade vir ons nog die strome ook skenk!
Kort na ons aankoms hier op Tsumeb het ek papajapitte geplant. Een van die bome het besonder mooi gegroei en het op die oomblik 'n pragtige drag vrugte. Bid asseblief vir ons en die gemeente as geheel, dat God ons deur sy genade instaat sal stel om oorvloedige vrug tot sy eer te dra!
Aan al ons vriende uit ons Suid-Afrikaanse verlede : Julle is baie welkom om te kom kuier. Ons het so pas 'n lekker weersiens beleef toe Johan en Marie van Zyl van die Vrystaat (saam met Lettie en Christelle) hier kom oë wys het. So kon ons weer op datum kom met Koppies se mense en dinge!
Lettie, Christelle, Marie en Johan van Zyl.
En aan almal wat ver van die Afrika son, waar ookal in die wêreld julle roeping uitleef : Dis so lekker om via die moderne tegnologie ook iets van die sonskyn van God se genade met julle te deel! En dis altyd aangenaam om van julle te hoor. Ons het bemoediging van julle kant af net so nodig!